Carlo Innoçenço Frugon

Carlo Innoçenço Frugon (Zena, 21 novembre 1692 – Parma, 20 dexembre 1768), libretista e poeta.

O nascette a Zena da Gian Steva e da Camilla Izoa, tutti doi patriççi zeneixi.

A famiggia, comme l'ea d'atro canto consentio a-a nobiltæ zeneize da-i statuti, a l'aiva exerçitao e a l'exerçitava a mercatua, cosa ch'a l'esponiâ à crudele ironia a-a corte de Parma. O l'ebbe doi fræ, Domennego Lonardo e Antogno, morti tutti doi sença descendença, e træ sœu: Annetta, moggê do G. Tasciælo ministro de Zena a-a corte de Torin, Zanetta, spozâ do A. Saolo, e Violante, monnega.

Di primmi studdi no se sa ninte, ma l'è seguo ch'o se sentì sempre sacrificao a l'interesse di fræ, visto che i genitoî o sponcion a intrâ zoenetto e sença vocaçion arcuña inta Congregaçion somasca, "óxelao da ri so educatoî" do colegio de Nœuve, into quæ apeña chinzenne o vestì l'abbito. Desgugeito da-o 12 mazzo 1708 o noviçiægo à Zena, inta caza da Madæña, o prononçiò o 20 mazzo 1709 i voti solenni e o sottoscrisse, sença aprexâne a gravitæ, l'atto de renonçia a-i conspiccoi ben de famiggia. Finio i studdi à Nœuve e à Milan, o fu mandao a mostrâ retorrica into colegio de Brescia: fu lì che do 1716 o s'afaciò a-o mondo lettiaio, intrando a fâ parte da colonnia Cenomaña de l'Arcaddia co-o nomme de Comante Eginetico, co-o quæ o saiâ conosciuo ciu che co-o so proppio.

Do 1717-18 o Frugon o fu a Romma, into colegio Crementin, sempre comme insegnante de retorica; ma za into 1719 o rizurta torna presente a Zena, into liceo da Madæña. O 16 mazzo 1720 o razonse Bologna, pe insegnâ retorica inte l'Academmia de Porto di somaschi.

O periodo bologneize o l'ebbe grande importança pi-a formaçion lettiaia do Frugon: o strenzette amiçiççia con G.P. e F.M. Zanotti, F.A. Ghedin, P.J. Martelli, G.G. Orsci e E. Manfredi, che za o l'aiva incontrao a Veneççia inte 'n breve sogiorno. O ligamme ciu streito o fu però quello co-o G.P. Zanotti, co-o quæ o l'aiva in comun a façilitæ a versezzâ, o piaxei da boña taoa e o gusto pe-e burle e e rimme sbocæ. A Bologna o provò ascì o primmo di so tanti innamoamenti, quello pi-a Faostiña Maratta (figgia do pittô Carlo), a çelebratiscima Aglauro di arcadi, viddoa do F. Zappi, un di fondatoî de l'Arcaddia ch'o l'aiva conosciuo into sogiorno roman. O ton di ode ch'o Frugon o dedicò a-a donna o l'è pervazo de gioioza sensoalitæ , sciben chi-a scoverta de l'amô a ghe feççe pigiâ conscença de l'inganno subio co-a monegaçion, de poscibilitæ perdue, da feliçitæ negâ.

Inte l'otobre 1721 o Frugon o dovette lasciâ Bologna pe Piaxença: i amixi bologneixi o munin d'ampie credençiæ pe-i tanti "erudii cavagei" da corte de Parma, che vegnian fito so amixi e estimatoî. fun P.F. Scotti, O. Barattei, B. Morandi, G. Pollastrelli, G. Bandin, L. da-o Verme e i conti Marazzen Visconti che da-o 1715 cortivavan a colonnia Trebbiense de l'Arcaddia. Vexin a-o Frugon o fu sorvettutto o marcheize U. Landi, ommo cortivao e innamoao da poexia, ch'o vègne so protettô e o contribuì non poco a-a so afermaçion lettiaia e sociâ. Do 1722 o Frugon o s'ea impegnao a tradue in versci a trageddia Rhadamiste et Zénobie (1711) do P. Joliot de Crébillon, ch'a saiâ raprezentâ a Bologna into o carlevâ do 1724 (e chie pubricâ, Radamisto e Zenobia, into mæximo anno). Quest'œuvia a-o feççe aprexâ da-o cardenâ Marco Cornellio Bentevœuggio d'Aragon, legato de Romagna, ch'o diventiâ so importante protettô, sciben ch'o-o sponcesse a compoñe di œuvie dramattiche, pe-e quæ o Frugon o no retegniva aveighe attituddine.

Into corso de 'n viægio da Piaxença à Bològna, à Modena o fu aferao da-e voiœue: o scampò, ma aterio da l'idea da morte o fe' invô a-a Madonna de San Lucco de cangiâ vitta, voto che però ben fito e demoe, o lusso, e belle damme, i tiatri, i salotti, i academmie e i villezzi ghe feççan ascordâ, pù acentoando i sensci de corpa e e malinconie de quæ son feliçe testimonnie e cançoin Pi-a festa de S. Antogno, A navegaçion d'Amô e Ritorno da-a navegaçion d'Amô pe-e quæ cfr. . O s'invaghì in quello tempo da contessa Zenevra Abregâ Fontaña, belliscima e cortezatiscima, ch'a-o respinse provocando in lê 'na crixi d'ipocondria. A dixilluxon a l'indusse a compoñe e a difonde un libello difamatoio in versci insce-e prinçipæ damme bologneixi e insci-i so amanti, servindose de 'n lenguaggio soventi cruo. Se-e proteçioin de quæ o gódîva e-o sarvon pe-o momento da de sançioin grave, 'na nœuva impreiza de tâ gennere a ghe fu fatale. Chi o foise "l'ampliscimo personaggio" attacao sta votta chì da-o Frugon a l'è scoverta recente: se tratava do G. Crispo, arçivesco de Ravenna, ch'o l'aiva pubricao 'na sgrœuzza e ingennoa œuvia d'edificaçion, insci-a quæ o Frugon o difuze un'Amoniçion de persoña devota… che, aplaodia con divertimento da-o bello mondo, a sciuscitò e ire de gerarchie eclexasteghe e di superioî somaschi. O solo a descende in campo in difeiza do Frugon o fu o lettiatiscimo cardenâ Bentevœuggio d'Aragon, o quæ o ghe de' axilo inta so villa de Montericco, e o-o munì da pœu de comendatiççie pi-a corte de Parma, in particolâ, pe-o prinçipe ereditaio Antogno Farneize (Arch. de Stato de Parma, .

Questi o l'acugette benignamente, o-o condusse into so villezzo de Sala, e o-o prezentò a-o ducca Françesco so fræ, do quæ o Frugon o çercò d'ótegnî o favô pubricando o "baccanâ" Pan - Dê da Villa - in Sala (Parma 1724), un polimmetro de 321 versci ancœu rariscimo ('na coppia presso a Bibl. Palatiña de Parma). Avendo zœumoæ assazzao a moscitæ e i sprendoî de corte, ghe fu particolarmente penozo óbedî a-i superioî pe retiâse a Piaxença, into colegio di orfanelli. Acomiandolo, o prinçipe Antogno o gh'aiva afiao l'incarrego de remanezzâ un vegio melodramma, O trionfo da Camilla, insci-o quæ o Frugon o se caciò a còrpo morto, nonostante a so scarsa propenscion pe quello gennere lettiaio.

A Piaxença o fu pigiao da di attacchi de deprescion grave e o finì co' l'amaotîse. 'Na votta goajo o no rescistette a-a tentaçion de corî à Parma pe-o carlevâ, dond'o passò di meixi feliçi, intercalæ da 'na gita à Zena fra março e zugno. Intanto l'ea raprezentao con sucesso O trionfo da Camilla co-e muxiche do L. Vinci, mentre lê, rentrao a Piaxença a-a fin d'agosto, o començava a aprexâ i circoli aristocrattichi piaxentin, liatri ascì boin à offrighe conversaçioin, gite e boin prançi, che-o Frugon o l'alegrava co-i so versci. O 1° frevâ 1726 o l'ea torna à Parma pe mette in scena un so melodramma, I fræ ritrovæ , muxicao da-o G.M. Capello e interpretao da-o "divin" Farinelli. De mazzo o riçevette 'na vixita do Metastaxio, che lê o l'acompagnò pe-i prinçipæ salotti, con gran vantaggio pe-o proppio prestiggio.

Constreito da-i superioî a rentrâ anco' ina votta a Piaxença o Frugon, zœumoæ insoferente, o fuzzì e a-a fin de settembre 1726 o se ristabilì à Parma, onde sperava de poei diventâ o cantô di fasti farnexen; ghe toccò ancon, invece, dedicâse à l'assæ meno congeniâ melodramma. O sperava ascì, o Frugon, de poei regolarizzâ a so poxiçion ótegníndo a dessoluçion da-i voti. A prattica a se rebelò pe di anni, pe scin che-o Cremente XII, do 1733, o-o liberó da di vincoli "con çerte condiçioin"; solo into 1743 o Frugon o l'ótègne, da-o Beneito XIV, d'êse constituio præve secolâ, soluto pe sempre da ogni voto claostrâ.

A l'assonçion a-o trono de l'Antogno Farneize o fu incaregao de l'oraçion funnebre pe-o ducca defonto, ch'o prononçiò into frevâ 1727 insci-a ciaçça di Capuçin. In ócaxon do maiezzo do nœuvo ducca co' l'Enrichetta d'Este o Frugon o pubricò o Trionfo di pubbrichi voti (Parma 1728) e o curò arcuñe raprezentaçioin tiatræ - tra-e quæ a Tebaide do Staççio inta traduçion do card. Bentevœuggio - e, o 17 arv. 1730, o so Scipion in Cartaggine…; quindi, pi avei compilao 'na notiççia biograffica do ducca, o l'ótègne l'ambio tittolo de storioggrafo ófiçiâ da corte.

A morte sença figgi do Togno Farneize, o 20 zen. 1731, s'a poze fin à 'n periodo feliçe pe-o Frugon, a generò uña fra-e ciu incredibbile farse da stoia: de fæto l'urtimo Farneize - foscia in boña fe' e ingannao da-a moggê - o nominò erede "o ventre pregnante de trei meixi" de questa, a quæ, se pù non incinta, a scimulò a pregnança scin a quande a no fu inevitabilmente smascarâ. Tutta l'Œüropa a se mobilitò: o ducato o fu militarmente ocupao in nomme de don Carlos de Borbon, figgio da Zabetta Farneize. A-o Frugon de seguo o ghe dove' mancâ l'intuito, percose o se schierò co-a duchessa viddoa Enrichetta, dedicando ben 26 compoxiçioin a-o "ventre pregnante". Nonostante de lettie de giustificaçion largamente inviæ e de suppriche a-a duchessa viddoa Dorotea Sofia, moæ da Zabetta, ch'a l'aiva assonto a rezença, o fu constreito à restâ lontan da Parma, dond'o rentrò solo ch'a-a fin do 1732, quandi-a spediçion spagnolla à Oran a ghe permisse de dedicâ a-o Feipo V a cançon Oran espugnâ… , ch'a ghe varse o perdon e 'n nœuvo stipendio.

Da quello momento o se dedicò annima e corpo a-o serviççio de caza Borboña. Coscì, into 1734, o dette a-e stampe à Parma o volumme Rimme de l'abao Frugon pubricæ sotta i aospiççi da s.r.c.m. Elizabetta Farneize…, uña de pochiscime recugeite chi-a gena do Frugon à pubricâ in vitta a n'agge lasciao.

Scciupao a guæra de sucescion polacca, a vittoia de Bitonto conseguia da don Carlos a fu l'ócaxon de 'na Cançon do Frugon , consciderâ uña fra-e so megio cose: solenne, compatta, feliçe inte l'inspiaçion. Ma fito e truppe piemonteixi e imperiæ invazan e devaston o Parmense, meniççando o picin mondo cortexan do Frugon.

O partì pe Zena o 16 nov. 1734, e làe o l'aspêtò trepidante l'exito da goæra; a paxe de Vienna do 1738 ch'a vidde Parma cedua a l'Aostria a fu pe lê un duo corpo. Zœumoæ sença alogio, sença stipendio e sença proteçioin, o tornò comonque into ducato, dond'o trovò ospitalitæ presso i conti Terçi de Sissa (segge in çittæ che inta villa de Rocca de Vigatto), pe-i quæ o pubricò quarche "recugeite de gratituddine": pe don Françesco (Parma 1738), pe-e noççe de so figgia Coroña co-o marcheize B. Rangon (ibid. 1741), e pe quelle de l'atra figgia Constança co-o conte A. Marazzen Visconti (Milan 1744).

Sto periodo ascì o se concruze co' in epizoddio destinao à fâ sciaato: de fæto o Frugon, ch'o no l'aiva mai avuo arcuña stimma pe-i meghi, o misse insemme de sattire inte 'n manoscrito intitolao Poexie piccante de l'anno 1740, inte quæ o l'atacava duo "ra vaña arte febea". E polemmiche che ne seguin costrensan o Frugon, a-a fin do 1742, a partî pe Veneççia.

In quella çittæ i aspetti piaxeivi da vitta (galantaja, mondanitæ, carlevâ, zœugo, ch'o no fu a meno grave de so pascioin) fun coronæ da l'incontro co-i doi prinçipæ e ciu dieivi astri feminin da so vitta, Aurisbe Tarsense (a veneçiaña Cornellia Barbara Gritta), e Nidalma Mellenia (a duchessa M. Zenevra Toruçça Milliña, romaña). Da primma, poetessa in veneçian, o se innamoò follemente fra gioxie, despeti e tanta lettiatua (in concorença co-o C. Goldon, P. Ciæo, F. Algarotto, S. Bettinello e P. Metastaxo); lê o-a reize çellebre e quella, nonostante e "pù amabile mariççie e perfidie", a gh'arestò ligâ longo tempo. Co-a segonda fu tutt'atro: lê a l'amava a poexia, studioza e serria, a raprezentò 'na vea, doçe e confidente amixiççia ch'a continoiâ inti anni, pe corispondença, doppo o ritorno do Frugon a Romma. A Veneççia, però, inte l'aotunno do 1744 o conobbe ascì a mizeia e 'na grave maotia.

O 28 ott. 1745, non apeña saciuo che Parma a l'ea tornâ sotta o controllo di Borboin, o partì sença exitâ pe l'amâ çittæ, donde però za o 20 arv. 1746 intrò torna i Aostriachi. A scitoaçion a no cangjâ ciu scin a-a paxe de Aquisgraña do 1748 ch'a sancjâ o ritorno di Borboin inte 'n ducato stremao da-e tasce aostriache, into quæ sciña i ricchi amixi do Frugon versavan in gramme condiçioin.

De lê inte quelli anni s'ha poche notiççie: o se lasciò anco' ina votta mescciâ inte 'n ciæto pi-a difuxon de 'n feroçe libello contra o ricco e avaro O. Maçça, poæ do poeta Angeo, corpeive de no avei compensao un travaggio lettiaio comiscionao a-o Frugon, a-o conte A. Bernê e a-o conte G.A. Scuelæ. Se tratta di 60 sonetti da Ciaccheide, compoxiçion de incredibile oscenitæ e sconçeçça ch'a feççe a deliççia di salotti e a provocò e furrie do Maçça (sê Ciacco), scabroza a-o ponto da ese pubricâ solo into 1768, anonnima e co-a fâsa indicaçion de Dançiga.

Don Feipo de Borbon o preize possesso do ducato l'8 março 1749, e a stella do Frugon a repigiò a brillâ: o 2 ag. 1750 o prezentò 'na supprica pe êse riamisso a servî, e o n'ótègne 100 çechin; a-a nascita do primogennito ducâ o pubricò un splendido in-folio illustrao - Festa pastoâ into nascimento… (Parma 1751) - ch'o ghe varse o 29 zen. 1751 a nommina a institutô de belle lettie italiañe do figiœu da nascion infante Ferdinando, carrega ch'o conserviâ scin a-o 1758. Fratanto a gran figua do G. du Tillot a l'anava raforçando insci-ô ducato quell'influença benefica ch'a ne faiâ pe quarche tempo "l'Atene d'Itallia", picin ma rafinao centro de cortua, e i raporti do Frugon co-o ministro fun scin da-o prinçippio eccelenti.

Into março 1752 o Frugon o compì un viægio à Zena, inta spiança d'arecœugge l'ereditæ do fræ Antogno, ma o testamento paterno o l'aiva escruzo espressamente a favô de figge: ne nascette un processo che lê o goâgnò in parte, ótegnìndo l'assado di so conspiccoi debbiti e 'na rendia piciña.

Quello o fu o periodo ciu feliçe da vitta do Frugon, libbero da-e restreiteççe econommiche ciu aspresciante, favoio da-o du Tillot che, foscia ascì pe carcolo polittico, o dava a-i arte un apoggio strazordenaio, segge pù co-i limmiti de l'orba imitaçion di modelli franceixi e de l'assoluta preferença pe-o tiatro - penoza questa pe-o Frugon - o quæ o l'aiva sempre cortivao quello gennere obtorto collo mentre aoa o doveiva compiaxei un ministro persuazo d'avei trovao un novello Metastaxio ch'o l'aviæ attoao o so sœunno de renovâ o melodramma. O 25 frev. 1754 o l'ótègne a carrega de "revizô di spetaccoli e direttô di regi tiatri", con 6.000 lie de Parma de stipendio, dapœu portæ a 8.000, nonché o benefiççio da badia de S. Remiggio à Parodi.

O Goldon - quell'anno à Parma - o ghe dedicò O Cavagêo giocondo, in segno de riapaçificaçion doppo e gioxie veneçiañe pi-a Gritta: co-a quæ, d'atro canto, o Frugon o zonse a-a rottua - caoza a gioxia da donna - doppo un'infatoaçion pi-a dançaixe françeize Marie La Rivière, a-a quæ o dedicò un'Epistoa (Parma 1758) e un Sunetto d'adê . A sostitoiâ quæ muza inspiatrixe a Cattæña Gabrielli, "a Coghetta". Scin a-o 1760 o curò un nummio conscidieive de raprezentaçioin tiatræ, segge d'œuvie atrûi da lê relaboræ segge d'originæ so proppi, comme into carlevâ 1756-57 i quattro poemetti martellien e E feste de Tersicore (Parma 1756), che ebban un strepitozo sucesso e ressonança œüropea, no meno de Ipollito e Ariççia , ò de I Tindaridi e E Feste d'Imeneo (Parma 1760), squæxi tutte condiçionæ da-i schemi e da-e muxiche do J.-Ph. Rameau, sciben che co-a novitæ de l'introduçion di cói da lê vosciua.

Do 1757 o fu incaregao de redigge e constituçioin e i privilegi da R. Academmia de belle arte, da quæ o fu ben fito nominao segretaio perpetto, con larghiscimi poei che feççan de lê a ciu prestigioza figua ófiçiâ de lettie locale. In veitæ de quella carrega lê ciu che adempî i dovei o gódì i privilegi (o du Tillot o dovette ciu votte amigheivemente amonîlo pe questo), circondandose de 'na cortetta de zoeni rampanti (C.G. Rezonnico, L. de Canossa) e de belle damme (a contessa D. do Bon, a marcheiza M. Beivilægoa), a-i quæ tutti o dedicò un nummio sterminao de componimenti poettichi. Do 1763 o lasciò a direçion di spetaccoli a-o conte A. Sanvitâ, ch'o l'aiva visciuo in França pe di anni, visto chi-a riforma do tiatro vaghezâ da-o du Tillot e da-o ducca a s'ea reduta a l'imitaçion pedìssequa de forme e di sprendoî de Versagge, e pe-o tiatro o no scrisse ciu. Fu aloa ch'o riçevette da-o sovran l'orde d'arecœugge e pubricâ i so travaggi: sciben che 'nsce-e primme luxingao, o l'acapì ben fito ch'o saiæ stæto un impegno diffiçiliscimo e squæxi inrealizabbile za che - generoxiscimo de compoxiçioin e poco vanitozo - o no n'aiva quæxi mai conservao de coppie, tanto ch'o se trovò à doveile riçercâ à drita e à manciña pe meza Itallia.

A tâ scopo into 1761 o se recò à Veneççia, dond'aviæ dovuo realizâse l'ediçion, ma o l'incontrò (ò o l'inventò) mille dificortæ, ascì quande into dexembre l'impreiza a fu transfeja à Parma. De rimando in rimando o l'ariescì a fâ slittâ o tutto scin a-a so morte, foscia no solo pi-a dificortæ de reperî l'ingente nummero di so loei, che comunque o temeiva de no avei ciu a força de coreze e limâ, ma sorvetutto pe timô de sottopoñe o complesso da so œuvia a-i crittichi, specce doppo che-o G. Baretti o l'aiva coscì duamente attacao insci-â Frusta lettiaia (in partic. n. 21, 1° ag. 1764).

In quell'anno fu à Parma a Corilla Olimpica, protetta de l'Algarotto, che-o Frugon o se sentì obrigao a çelebrâ . Into zugno 1765 o s'aprestava à acompagnâ à Zena l'infanta Loiza ch'a l'anava spoza a-o prinçipe di Asturrie, quande poco doppo l'improvviza morte do ducca so protettô a-o bloccò, impindolo d'aprenscion pe-e so carreghe e i so benefiççi, dæto che-o so ben noto epicureismo o no l'ea de seguo fæto pe ingraçiâghe l'ipoccrita bigottaja do sucessô ducca Ferdinando. A Zena o gh'anò comunque l'anno doppo, pi afrontâ un enneximo processo e pe sostegnî i driti de l'amâ neva Anna Cangiaxa Roiœua co-in cuiozo lavô in versci, Supprica a-i prestantiscimi giuddiçi da Rota çivî . Vinto a caoza o vosse tornâ à Parma, nonostante a ricca ospitalitæ che e neve gh'ofrivan à Zena: ma o gh'aiva ormai 69 anni e o se sentiva stanco, con tutto che l'aspetto e a boña salute ghe concedessan una "esteriô mentia zoventura"; o l'abandonò do tutto e çerchie pi-a pubricaçion de so œuvie. Do 1767 o cheite gravemente marotto, ma o se repigiò e inta primaveja do 1768 o vosse fâ 'na gita à Mantoa. A so urtima compoxiçion a fu destinâ à çelebrâ a guaixon da 'na grave maotia do du Tillot.

O Frugon o moì in Parma o 20 dex. 1768, doppo avei lasciao pe testamento e so carte a-o Rezonnico.

Doppo a morte spontò con renovao vigô l'annoza costion da pubricaçion de so œuvie che - fra ambiçioin, gioxie, repicche - o vègne squæxi 'n afâ de Stato. A-a fin l'incarrego o fu da-o ducca afiao a-o Rezonnico (co-a colaboraçion do P. Manæa), o quæ o se misse a-o travaggio into 1773, insci-a base de 'n elenco, lasciao da-o Frugon, de persoñe presso e quæ l'ea foscia poscibile de reperî di manoscriti so; o problema ciu grosso ch'o s'aprezentò o fu se procede à 'n rigoozo çerneggio crittico, opù inciode tutto quanto foise poscibbile de reperî. Prevarse quest'urtimo criteio, e de seguo o no zovò a-a famma de l'aotô pe êse stæta a ciu gran parte de compoxiçioin estempoannia ò squæxi, poco limâ e no pensâ pi-a pubricaçion. D'atra parte l'è difiççile inmaginâ cos'atro o l'aviæ posciuo fâ o Rezonnico a-e preize con quell'incredibbile massa de coppie, coppie de coppie, inmitaçioin e apoccrifi. Comonque i Œuvie poetiche… do Frugon (escluzo i melodrammi) sciortin à Parma into 1779, in nœuve splendidi volummi tipograficamente curæ da-o Bodon (se ghe n'azonse dapœu un deximo), o primmo di quæ inricchio da 'na Memoia storrica e lettiaia da vitta e di œuvie do C.I. Frugon, œuvia do Rezonnego, ch'a l'aresta a prinçipâ vivagna biograffica e bibliograffica insci-o poeta. E crittiche fun numioze e severe: emblemattica quella de I. Affò, ch'o pubricò anonnima a Firençe a Lettia de messê Ludovigo Ariosto a-o pubricatô di œuvie do C.I. Frugon…, datâ da-i Elixi o 1° arv. 1780, a-a quæ o Rezonnico o replicò con dureçça (Apologia de l'ediçion frugoniaña, Firençe 1781).

Pe l'elenco completo di ediçioin do Frugon, se rimanda a C. Carcatæra, Stoia da poexia frigognaña (Zena 1920) e a-o volumme Lirrichi do Setteçento, pe cua de M. Fubin (Milan-Nappoli 1959, p. 226).

Çerti attezamenti moralisteghi da crittica œuttoçentesca han pezantemente influençao o giudiççio di posteri in sce l'œuvia frugoniaña, ch'a meitiæ d'êse rivixitâ. In realtæ a produçion do Frugon, sciben ch'a razonze de ræo a mezua de l'assoluto, a conten tuttavia di importanti elementi d'innovaçion da poexia lirrica: in particolâ quell'uzo libbero e elegante do verso sciolto che, zovandose de 'na tecnica rafinâ, aioza e muxicâ, o finì pe ripropoñise quæ modello pe di aotoî do callibro do Monti, do Parin, do Foscolo. Ancœu l'interesse pe-o Frugon o se concentra sorvetutto in sce l'interprete sommo, ciu ch'ogni atro aotô italian, de quella douceur de vivre insci-a ziña de l'abisso rivoluçionaio che inta lettiatua françeize a l'è tanto largamente raprezentâ. Doppo tutto o no l'è frivvolo, ni ipoccrita, ni van: gran parte di so travaggi a l'è inspiâ a-i valoî de l'amixiççia, de l'amô, da riconoscença, da lê vivamente sentii. Quant'a-o mondo arcaddico - do quæ o l'è sempre stæto conscidiao un fra i mascimi raprezentanti, se pû con di sottinteixi negativi - lê o poe' vivilo, pœu dâse, co-o destacco e l'amooza ironia che questi versci ben raprezentan: "Fora a l'è l'Arcaddia nostra/ch'a va sott'aorie lezze, /donando nommi e strœuppe/e campi ch'a no gh'ha"."Favola è Arcadia nostra / che va, sott'auree leggi, / donando nomi e greggi / e campi che no ha".

Notte

Bibliografia

 Atri progetti  

Categorîa:Biografìe